***WADA* tehniskais dokuments – TD2009LCOC**

|  |  |  |  |
| --- | --- | --- | --- |
| Dokumenta numurs: | TD2009LCOC | Versijas numurs: | 1.0 |
| Sarakstījusi: | *WADA* laboratorijas komiteja | Apstiprinājusi: | *WADA* izpildkomiteja |
| Datums: | 2008. gada 20. septembris | Spēkā stāšanās diena: | 2009. gada 1. janvāris |

**LABORATORIJAS IEKŠĒJĀ UZRAUDZĪBAS ĶĒDE**

Atsevišķa *parauga* uzraudzības ķēdē ir iesaistītas divas daļas: ārējais reģistrs un laboratorijas iekšējā uzraudzības ķēde. Abus komponentus glabā laboratorijā kā daļu no analītisko pārbaužu ierakstiem. Ārējais reģistrs tiek uzsākts savākšanas vietā un nodrošina, ka laboratorijas iegūtos *paraugus* un rezultātus var nepārprotami saistīt ar *sportistu*. Laboratorijas iekšējās uzraudzības ķēdes ieraksti tiek glabāti laboratorijā, lai reģistrētu analītisko pārbaužu procesu un *parauga* izsekojamību analītisko pārbaužu laikā.

*Paraugi* tiek uzskatīti par uzraugāmiem, ja tie ir:

* pilnvarota laboratorijas personāla faktiskā valdījumā vai
* pilnvarota laboratorijas personāla redzeslokā pēc tam, kad tie bijuši viņa/viņas faktiskā valdījumā, vai
* glabāti drošā vietā.

Alikvotas tiek uzskatītas par uzraugāmām, ja tās:

* tiek turētas kontrolētā zonā ar ierobežotu piekļuvi tikai pilnvarotām personām.

Laboratorijas iekšējā uzraudzības ķēde ir dokumentācija (darblapas, reģistrācijas žurnāli, anketas utt.), kurās reģistrē *paraugu* un *paraugu* alikvotu uzraudzību analīzes laikā. Laboratorijas iekšējai uzraudzības ķēdei nav nepieciešama atsevišķa anketa. Laboratorijā laboratorijas iekšējā uzraudzības ķēde ir nepārtraukts to personu reģistrs, kuras uzrauga *paraugus* vai *paraugu* alikvotas.

* *Paraugam* vai alikvotai, atrodoties nekontrolētā vai nenodrošinātā laboratorijas zonā, jābūt pilnvarota laboratorijas personāla rīcībā.
* Visus ierakstus laboratorijas iekšējā uzraudzības ķēdē izdara brīdī, kad notiek jebkādas izmaiņas uzraudzībā, un to veic iesaistītie darbinieki. Norādes uz laiku nav jāreģistrē uzraudzības ķēdē.

Uzraudzības ķēde ir nepieciešama gan “A” un “B” *paraugu* pudelēm, gan visām alikvotām, kas sagatavotas analītisko pārbaužu procedūrai.

* Saistībā ar *paraugiem* laboratorijas iekšējā uzraudzības ķēdē reģistrē visu uzraudzību, sākot no saņemšanas laboratorijā līdz uzglabāšanai, paraugu ņemšanai un iznīcināšanai. Detalizēti jānorāda arī katras saldētavas vienības unikālais identifikators (saldētavas vai ledusskapja identifikācija), ko izmanto *parauga(-u)* uzglabāšanai.
* Saistībā ar alikvotām laboratorijas iekšējā uzraudzības ķēdē reģistrē visu uzraudzību, sākot no sagatavošanās līdz analīzei, tostarp datumu, pārbaudi, kurai tika iegūta alikvota, laboratorijas alikvotas identifikāciju, tās(-o) personas(-u) identitāti, kura(-as) sagatavo alikvotu(-as), un personu(-as), kura(-as) iegūst alikvotu(-as) analīzei.
* Ja *paraugu* grupa tiek sadalīta alikvotās analītiskajām pārbaudēm, atsevišķas alikvotas laboratorijas iekšējās uzraudzības ķēdes vietā var izmantot partijas alikvotu laboratorijas iekšējās uzraudzības ķēdes dokumentu atlasei un/vai apstiprināšanai.
* Tiesu medicīnas ekspertīžu korekciju veic saskaņā ar ISO/IEC 17025[[1]](#footnote-1).

Visas novirzes no uzraudzības ķēdes jādokumentē kā daļa no reģistra un jāiekļauj paziņojums par ietekmi.

1. Pašreizējā ISO/IEC 17025 versija. [↑](#footnote-ref-1)